Mandag aften gik en stor gruppe unge amok i et center i Aarhus. Et pizzeria blev smadret med baseballbat, og nu leder politiet efter gerningsmændene

Ved du noget eller har du billeder? Send os et tip i en sms/mms til 1224 (alm. takst) eller send en mail til 1224@eb.dk.

En rolig mandag aften udviklede sig dramatisk i Frydenlundscenteret i Aarhus V.

Klokken 20.46 fik politiet en anmeldelse om, at 20 personer angreb et pizzeria, hvor de smadrede ruder og inventar. Det oplyser Østjyllands Politi til Ekstra Bladet.

- Vi ved stadig ikke, hvad motivet er, men vi er i fuld gang med at efterforske sagen, siger kommunikationsrådgiver Lotte Fisker Jørgensen til Ekstra Bladet.

I døgnrapporten fremgår det, hvordan maskerede gerningsmænd benyttede boldbats og lignende til hærværket, og derfor søger politiet nu vidner.

'Gerningsmændene beskrives som af somalisk og arabisk udseende', lyder det.

Hvis du har set noget, så vil Østjyllands Politi meget gerne tale med dig, og du bedes ringe 114.

Ekstra Bladet har været i kontakt med Lemon Pizzaria i centeret, men de oplyser, at de ikke har tid til at tale med os.

Det er ikke første gang, at der er ballade i netop Frydenlundscenteret. I april stod ejeren af bodegaen Pusterummet, Bente Pedersen, frem i TV2 Østjylland.

Her fortalte hun om smadrede ruder, åbenlyst hashsalg og smadrede butikker.

- Der står 15-20 unge her hver aften. Ingen tør gå forbi, fordi de bliver antastet. De kunder, jeg havde om aftenen, er væk. De tør ikke komme, fortalte bodegaejeren Bente Pedersen til TV2 Østjylland.

Det er dog stadig uvist, om det er den gruppe unge, der står bag angrebet på pizzeriaet.

Ved du noget eller har du billeder? Send os et tip i en sms/mms til 1224 (alm. takst) eller send en mail til 1224@eb.dk.